OBRAZLOŽITVENI MEMORANDUM

1. OZADJE PREDLOGA

Namen tega predloga je uvesti nekaj sprememb v Uredbo (ES) št. 715/2007 in Uredbo (ES) št. 595/2009 v zvezi z zmanjšanjem emisij onesnaževal iz cestnih vozil. Ta osnutek predloga se osredotoča na tista področja, na katerih tržne in regulativne pomanjkljivosti ovirajo obravnavanje glavnih izzivov v okviru kakovosti zraka v EU in programa za boljšo pravno ureditev.

2. REZULTATI POSVETOVANJ Z ZAINTERESIRANIMI SUBJEKTI IN OCEN UČINKA

Ukrepi so uravnoteženi glede na njihov okoljski učinek in obremenitev industrije. Stroškovno učinkovitost ukrepov podpira priložena ocena učinka.

3. PRAVNI ELEMENTI PREDLOGA

Ta predlog uvaja številne spremembe v Uredbo (ES) št. 715/2007 in Uredbo (ES) št. 595/2009 v zvezi z zmanjšanjem emisij onesnaževal iz cestnih vozil.

2014/0012 (COD)

Predlog

UREDBA EVROPSKEGA PARLAMENTA IN SVETA

o spremembi uredb (ES) št. 715/2007 in (ES) št. 595/2009 v zvezi z zmanjšanjem emisij onesnaževal iz cestnih vozil

(Besedilo velja za EGP)

EVROPSKI PARLAMENT IN SVET EVROPSKE UNIJE STA –

ob upoštevanju Pogodbe o delovanju Evropske unije, zlasti člena 114 Pogodbe,

ob upoštevanju predloga Evropske komisije,

po posredovanju osnutka zakonodajnega akta nacionalnim parlamentom,

ob upoštevanju mnenja Evropskega ekonomsko-socialnega odbora[1],

v skladu z rednim zakonodajnim postopkom,

ob upoštevanju naslednjega:

(1) Za zmanjšanje nepotrebnih bremen za proizvajalce vozil v primeru homologacije platform vozil, ki bi lahko bile zajete tako v zakonodaji za lahka kot za težka tovorna vozila, bi bilo treba omogočiti homologacijo nekaterih težkih tovornih vozil v skladu z zahtevami za lahka tovorna vozila glede na njihove emisije onesnaževal, ne da bi se pri tem znižala raven varstva okolja v Uniji.

(2) Čeprav ni znano, da bi imele emisije metana neposreden škodljiv učinek na zdravje ljudi, je metan plin z močnim toplogrednim učinkom. Zato bi morala Komisija v skladu z njenim sporočilom o uporabi in prihodnjem razvoju zakonodaje Skupnosti v zvezi z emisijami iz lahkih tovornih vozil ter dostopom do informacij o popravilu in vzdrževanju (Euro 5 in 6)[2] ter s členom 14(1) Uredbe (ES) št. 715/2007 Evropskega parlamenta in Sveta[3] razmisliti o vključitvi emisij metana v izračun emisij CO2.

(3) Za olajšanje uvedbe vozil na zemeljski plin bi bilo treba povišati sedanjo mejno vrednost emisij skupnih ogljikovodikov ter upoštevati učinek emisij metana in ga izraziti kot ekvivalent CO2 za regulativne namene in namene obveščanja potrošnikov.

(4) Sodobna vozila z dizelskim motorjem sproščajo velike in vedno večje količine NO2 kot delež skupnih emisij NOx, ki niso bile pričakovane ob sprejetju Uredbe (ES) št. 715/2007. Videti je, da je večina težav v zvezi s kakovostjo zraka na prizadetih urbanih območjih povezana z neposrednimi emisijami NO2. Zato bi bilo treba uvesti primerne mejne vrednosti emisij.

(5) Sedanje mejne vrednosti emisij CO in skupnih ogljikovodikov po hladnem zagonu pri nizki temperaturi so bile prenesene iz zahtev Euro 3 iz Direktive 98/69/ES Evropskega parlamenta in Sveta[4], ki so videti zastarele glede na obstoječo tehnologijo vozil in potrebe v zvezi s kakovostjo zraka. Poleg tega težave v zvezi s kakovostjo zraka in rezultati meritev emisij iz vozil kažejo na potrebo po primerni mejni vrednosti emisij NOx/NO2. Zato bi bilo treba uvesti spremenjene mejne vrednosti emisij v skladu s členom 14(5) Uredbe (ES) št. 715/2007.

(6) Mejna vrednost emisij NH3 iz Uredbe (ES) št. 595/2009 Evropskega parlamenta in Sveta[5] je zahteva, katere namen je omejitev uhajanja amoniaka iz NOx po uporabi tehnologij obdelave, pri katerih se uporablja sečnina kot reagent za zmanjšanje emisij NOx. Zato bi bilo treba mejno vrednost NH3 uporabljati samo za navedene tehnologijo in ne za motorje na prisilni vžig.

(7) Za dosego ciljev EU v zvezi s kakovostjo zraka in za zagotovitev stalnih prizadevanj za zmanjšanje emisij iz vozil, bi bilo treba Komisiji v skladu s členom 290 Pogodbe o delovanju Evropske unije podeliti pooblastilo za sprejemanje delegiranih aktov v zvezi s podrobnimi pravili o uporabi Uredbe (ES) št. 715/2007 za vozila kategorij M1, M2, N1 in N2, katerih referenčna masa presega 2 610 kg, največja dovoljena masa vozila pa ne presega 5 000 kg; s posebnimi postopki, preskusi in zahtevami za homologacijo; z zahtevami za izvajanje prepovedi uporabe odklopnih naprav, ki zmanjšujejo učinkovitost sistemov za uravnavanje emisij; z ukrepi, potrebnimi za izvajanje obveznosti proizvajalca, da zagotovi neomejen in standardiziran dostop do informacij o popravilu in vzdrževanju vozil; z nadomestitvijo informacij o masi emisij CO2 v certifikatu o skladnosti z informacijami o skupni masi ekvivalentov emisij CO2; s povečanjem ali odpravo mejnih vrednosti emisij skupnih ogljikovodikov za vozila na prisilni vžig; s spremembo Uredbe (ES) št. 715/2007 zaradi ponovnega kalibriranja mejnih vrednosti na podlagi mase delcev in uvedbe mejnih vrednosti na podlagi števila delcev, ki bi bile približno v sorazmerju z mejnimi vrednostmi za bencin in dizelsko gorivo; s sprejetjem revidiranega meritvenega postopka za mejno vrednost za delce in mejno vrednost za število delcev, mejno vrednost emisij NO2 in mejno vrednost emisij izpušnih plinov pri nizkih temperaturah za vozila, ki so odobrena kot skladna z mejnimi vrednostmi emisij Euro 6. Komisija bi pri pripravi in oblikovanju delegiranih aktov morala zagotoviti, da so ustrezni dokumenti Evropskemu parlamentu in Svetu predloženi istočasno, pravočasno in na ustrezen način.

(8) Z Lizbonsko pogodbo je bila uvedena možnost, da lahko zakonodajalec Komisijo pooblasti za sprejemanje nezakonodajnih aktov, ki se splošno uporabljajo in se sprejmejo za dopolnitev ali spremembo nekaterih nebistvenih elementov zakonodajnega akta. Ukrepi, ki jih lahko zajema podelitev pooblastil iz člena 290(1) PDEU, so načeloma skladni z ukrepi, ki jih zajema regulativni postopek s pregledom, določen s členom 5a Sklepa Sveta 1999/468/ES[6]. Zato bi bilo treba določbe Uredbe (ES) št. 715/2007, ki določajo uporabo regulativnega postopka s pregledom, prilagoditi členu 290 PDEU.

(9) Prilagajanje določb Uredbe (ES) št. 715/2007, ki določajo uporabo regulativnega postopka s pregledom, izvedenega s to uredbo, členu 290 PDEU ne vpliva na postopke v teku, v okviru katerih je odbor že dal mnenje v skladu s členom 5a Sklepa 1999/468/ES pred začetkom veljavnosti te uredbe.

(10) Za zagotovitev enotnih pogojev za izvajanje člena 4(2) in (3) Uredbe (ES) št. 715/2007 bi bilo treba Komisiji podeliti izvedbena pooblastila. Navedena pooblastila bi bilo treba izvajati v skladu z Uredbo (EU) št. 182/2011 Evropskega parlamenta in Sveta[7].

(11) Uredbo (ES) št. 715/2007 in Uredbo (ES) št. 595/2009 bi bilo zato treba ustrezno spremeniti –

SPREJELA NASLEDNJO UREDBO:

Člen 1

Uredba (ES) št. 715/2007 se spremeni:

(1) v členu 2 se odstavek 2 nadomesti z naslednjim:

„2. Po objavi delegiranih aktov, sprejetih v skladu z drugim pododstavkom in na zahtevo proizvajalca, se ta uredba uporablja za vozila kategorij M1, M2, N1 in N2, kot so opredeljena v Prilogi II k Direktivi 2007/46/ES Evropskega parlamenta in Sveta* ter katerih referenčna masa presega 2 610 kg, največja dovoljena masa vozila pa ne presega 5 000 kg.

Komisija je pooblaščena za sprejemanje delegiranih aktov v skladu s členom 14a v zvezi s podrobnimi pravili o uporabi te uredbe za vozila kategorij M1, M2, N1 in N2, kot so opredeljena v Prilogi II k Direktivi 2007/46/ES ter katerih referenčna masa presega 2 610 kg, največja dovoljena masa vozila pa ne presega 5 000 kg. Z delegiranimi akti se zlasti zagotovi, da se pri preskusih dinamometra ustrezno upošteva dejanska operativna masa vozila za določitev enakovredne vztrajnostne mase ter drugih privzetih parametrov moči in obremenitve.

____________________________

* UL L 263, 9.10.2007, str. 1.“;

(2) člen 4(4) se nadomesti z naslednjim:

„Komisija določi posebne postopke in zahteve za izvajanje odstavkov 2 in 3. Navedeni izvedbeni akti se sprejmejo v skladu s postopkom pregleda iz člena 15(2).“;

(3) v členu 5(3) se prvi stavek nadomesti z naslednjim:

„Komisija je pooblaščena za sprejemanje delegiranih aktov v skladu s členom 14a za pripravo posebnih postopkov, preskusov in zahtev za homologacijo iz tega odstavka ter zahtev za izvajanje odstavka 2.“;

(4) člen 8 se nadomesti z naslednjim:

„Člen 8

Delegirani akti o dostopu do informacij o popravilu in vzdrževanju vozil

Komisija je pooblaščena za sprejemanje delegiranih aktov v skladu s členom 14a za izvajanje členov 6 in 7. To vključuje opredelitev in posodobitev tehničnih specifikacij, ki se nanašajo na način zagotavljanja informacij o sistemih diagnostike na vozilu ter o popravilu in vzdrževanju vozil, pri čemer je treba posebno pozornost nameniti posebnim potrebam MSP.“;

(5) člen 14 se spremeni:

(a) odstavki 1, 2 in 3 se nadomestijo z naslednjim:

„1. Komisija je pooblaščena za sprejemanje delegiranih aktov v skladu s členom 14a v zvezi z naslednjim, ne da bi se pri tem znižala raven varstva okolja v Uniji:

(a) nadomestitvijo informacij o masi emisij CO2 v certifikatu o skladnosti iz člena 18 Direktive 2007/46/ES z informacijami o skupni masi ekvivalentov emisij CO2, ki je vsota mase emisij CO2 in emisij metana, izražena kot ekvivalentna masa emisij CO2 glede na njihove učinke toplogrednih plinov;

(b) povečanje ali odprava mejne vrednosti emisij skupnih ogljikovodikov za vozila z motorjem na prisilni vžig.

2. Po zaključku programa UN/ECE za merjenje delcev, opravljenega pod nadzorom Svetovnega foruma za harmonizacijo pravilnikov o vozilih, najpozneje pa ob začetku veljavnosti Euro 6, je Komisija pooblaščena za sprejemanje delegiranih aktov v skladu s členom 14a za sprejetje naslednjih ukrepov, ne da bi se pri tem znižala raven varstva okolja v Uniji:

(a) sprememba te uredbe za namene ponovnega kalibriranja mejnih vrednosti na podlagi mase delcev iz Priloge I in uvedbe mejne vrednosti na podlagi števila delcev v navedeni prilogi, tako da bodo približno v sorazmerju z mejnimi vrednostmi mas za bencin in dizelsko gorivo;

(b) sprejetje revidiranega postopka meritev za mejne vrednosti delcev in mejne vrednosti števila delcev.

3. Komisija pregleduje postopke, preskuse in zahteve iz člena 5(3) ter preskusne cikle, ki se uporabljajo za merjenje emisij. Če se med pregledom ugotovi, da navedeni postopki, preskusi, zahteve in preskusni cikli niso več ustrezni ali da ne odražajo več dejanskih svetovnih emisij, Komisija ukrepa v skladu s členom 5(3) in jih prilagodi tako, da ustrezno odražajo emisije, ki nastajajo med dejansko vožnjo po cesti.“;

(b) v odstavku 4 se doda naslednji pododstavek:

„Komisija je pooblaščena za sprejemanje delegiranih aktov v skladu s členom 14a, da se poleg obstoječih mejnih vrednosti emisij skupnih NOx določi mejna vrednost emisij NO2 za vozila, ki so odobrena kot skladna z mejnimi vrednostmi emisij Euro 6 iz tabele 2 v Prilogi I. Mejna vrednost emisij NO2 se določi na podlagi ocene učinka, upošteva tehnično izvedljivost in odraža cilje v zvezi s kakovostjo zraka iz Direktive (ES) št. 2008/50 Evropskega parlamenta in Sveta*.

__________________

* Direktiva 2008/50/ES Evropskega parlamenta in Sveta z dne 21. maja 2008 o kakovosti zunanjega zraka in čistejšem zraku za Evropo (UL L 152, 11.6.2008, str. 1).“;

(c) odstavek 5 se nadomesti z naslednjim:

„5. Komisija je pooblaščena za sprejemanje delegiranih aktov v skladu s členom 14a za spremembo in dopolnitev tabele 4 v Prilogi I za določitev mejnih vrednosti emisij izpušnih plinov pri nizkih temperaturah za vozila, homologirana v skladu z mejnimi vrednostmi emisij Euro 6 iz tabele 2 v Prilogi I. Mejna vrednost emisij NOx in NO2 je določena na podlagi ocene učinka, upošteva tehnično izvedljivost in odraža cilje v zvezi s kakovostjo zraka iz Direktive (ES) št. 2008/50 Evropskega parlamenta in Sveta.“;

(6) vstavi se naslednji člen 14a:

„Člen 14a

Izvajanje pooblastila

1. Pooblastilo za sprejemanje delegiranih aktov je preneseno na Komisijo pod pogoji, določenimi v tem členu.

2. Pooblastilo za sprejemanje delegiranih aktov iz drugega pododstavka člena 2(2), člena 5(3), člena 8 in člena 14(1) do (5) je preneseno na Komisijo za nedoločen čas od [...] [Publications Office, please insert the exact date of entry into force].

3. Prenos pooblastil iz drugega pododstavka člena 2(2), člena 5(3), člena 8 in člena 14(1) do (5) lahko Evropski parlament ali Svet kadar koli prekliče. S sklepom o preklicu preneha veljati prenos pooblastila, določen v navedenem sklepu. Preklic začne veljati dan po objavi sklepa v Uradnem listu Evropske unije ali na poznejši datum, določen v njem. Sklep ne vpliva na veljavnost že veljavnih delegiranih aktov.

4. Takoj ko Komisija sprejme delegirani akt, o tem istočasno uradno obvesti Evropski parlament in Svet.

5. Delegirani akt, sprejet v skladu z drugim pododstavkom člena 2(2), členom 5(3), členom 8 in členom 14(1) do (5), začne veljati le, če mu niti Evropski parlament niti Svet ne nasprotuje v roku dveh mesecev od uradnega obvestila Evropskemu parlamentu in Svetu o navedenem aktu, ali če sta pred iztekom tega roka tako Evropski parlament kot Svet Komisijo obvestila, da ne bosta nasprotovala. Navedeni rok se na pobudo Evropskega parlamenta ali Sveta podaljša za dva meseca.“;

(7) člen 15 se nadomesti z naslednjim:

„Člen 15

Postopek v odboru

1. Komisiji pomaga odbor. Navedeni odbor je odbor v smislu Uredbe (EU) št. 182/2011.

2. Pri sklicevanju na ta odstavek se uporablja člen 5 Uredbe (EU) št. 182/2011.

Kadar odbor ne poda mnenja, Komisija ne sprejme osnutka izvedbenega akta in uporabi se tretji pododstavek člena 5(4) Uredbe (EU) št. 182/2011.“

Člen 2

Uredba (ES) št. 595/2009 se spremeni:

(1) v členu 2 se drugi odstavek nadomesti z naslednjim:

„Ta uredba se ne uporablja za vozila, za katera se je proizvajalec odločil za uporabo Uredbe (ES) št. 715/2007 v skladu s prvim pododstavkom člena 2(2) navedene uredbe.“;

(2) v Prilogi I se v tabeli „Mejne vrednosti emisij Euro VI“ vnos za „WHTC (PI)“ nadomesti z naslednjim:

„WHTC (PI) || 4 000 || || 160 || 500 || 460 || – || 10 || ( 3 )“.

Člen 3

Ta uredba ne vpliva na postopke v teku v skladu s členom 5(3), členom 8 ter členom 14(2) in (3) Uredbe (ES) št. 715/2007, v okviru katerih je odbor že dal mnenje v skladu s členom 5a Sklepa 1999/468/ES.

Člen 4

Ta uredba začne veljati dvajseti dan po objavi v Uradnem listu Evropske unije.

Ta uredba je zavezujoča v celoti in se neposredno uporablja v vseh državah članicah.

V Bruslju,

Za Evropski parlament Za Svet

Predsednik Predsednik

[1] UL C , , str. .

[2] UL C 182, 19.7.2008, str. 17.

[3] Uredba (ES) št. 715/2007 Evropskega parlamenta in Sveta z dne 20. junija 2007 o homologaciji motornih vozil glede na emisije iz lahkih potniških in gospodarskih vozil (Euro 5 in Euro 6) in o dostopu do informacij o popravilu in vzdrževanju vozil (UL L 171, 29.6.2007, str. 1).

[4] Direktiva 98/69/ES Evropskega parlamenta in Sveta z dne 13. oktobra 1998 o ukrepih proti onesnaževanju zraka z emisijami iz motornih vozil in o spremembah Direktive Sveta 70/220/EGS (UL L 350, 28.12.1998, str. 1).

[5] Uredba (ES) št. 595/2009 Evropskega parlamenta in Sveta z dne 18. junija 2009 o homologaciji motornih vozil in motorjev glede na emisije iz težkih vozil (Euro VI) in o dostopu do informacij o popravilu in vzdrževanju vozil ter o spremembi Uredbe (ES) št. 715/2007 in Direktive 2007/46/ES ter o razveljavitvi direktiv 80/1269/EGS, 2005/55/ES in 2005/78/ES (UL L 188, 18.7.2009, str. 1).

[6] Sklep Sveta 1999/468/ES z dne 28. junija 1999 o določitvi postopkov za uresničevanje Komisiji podeljenih izvedbenih pooblastil (UL L 184, 17.7.1999, str. 23).

[7] Uredba (EU) št. 182/2011 Evropskega parlamenta in Sveta z dne 16. februarja 2011 o določitvi splošnih pravil in načel, na podlagi katerih države članice nadzirajo izvajanje izvedbenih pooblastil Komisije (UL L 55, 28.2.2011, str. 13).